<classify> SERIKALI ya Awamu ya Tano inatekeleza mradi wa miaka mitano wa Sh bilioni 80, kwa ajili ya kushughulikia changamoto za usalama wa chakula hususani sumu kuvu katika mnyororo wa thamani wa mazao ya mahindi na karanga.Mradi huo unaoanza mwaka huu, umelenga kuimarisha usalama wa chakula kinachozalishwa, ili kiwe salama kwa walaji na kuimarisha biashara ya nafaka nje. Mradi huo unaotekelezwa katika halmashauri 18 kwenye mikoa 10 ya Tanzania Bara na Zanzibar, umelenga kuhakikisha kwamba kila mmoja anapata elimu kuhusu sumu kuvu na njia ya kuidhibiti, ili kama ikiwepo iwe kwa kiwango kinachokubalika kimataifa cha 5 PPB Part Per Billion.Huku Tanzania ikiuza mahindi katika nchi za Afrika Mashariki na Jumuiya ya Uchumi Kusini mwa Afrika SADC shauri la usalama wa chakula ni muhimu. Katika kipindi cha Juni 2017 hadi Juni 2018 jumla ya tani 64,477.95 za mahindi zenye thamani ya Sh bil 90.6 na maharagwe tani 99,434.45 zenye thamani ya Sh bil 222 ziliuzwa katika nchi za Jamhuri ya Kidemokrasia ya CongoDRC, Rwanda, Burundi, Kenya, Uganda, Sudan ya Kusini na Uarabuni.Wakati wakulima wakiongeza juhudi na mazao ya chakula sasa kuwa ya biashara, mabadiliko ya tabianchi yanahitaji kubadilishwa kwa tamaduni za kuhifadhi hasa nafaka ambazo ndio zinalimwa na kuuzwa nje.Wananchi wanaozalisha mahindi kwa wiki kama Manyara, utamaduni wao wa kawaida wa kuweka mahindi nje kutokana na mazoea ya maeneo yao kutokuwa na mvua yanaweza kuwa kichochea na kukosekana kwa usalama wa chakula.Hali hiyo inatokana na ukweli kwamba wadudu wanaofanya uwapo wa sumukuvu wapo ardhini na ukiwakutanisha katika mazingira ya unyenyevu upo uwezekano wa wao kuzaliana na kuvamia nafaka.Katika mahojiano na gazeti hili kuhusu kinachofanywa na serikali kuhakikisha chakula kilichopo kina usalama na wakulima wanajua namna bora ya utunzaji nafaka, Mratibu wa mradi wa kudhibiti Sumukuvu nchini TANIPAC uliopo chini ya wizara ya Kilimo ,Clepine Josephat alisema katika kipindi cha miaka mitano ijayo, serikali itahakikisha kwamba wananchi wanakuwa na uelewa wa kutosha wa sumu kuvu na pia kuboresha miundombinu ya kuhifadhia nafaka.Wananchi wanatakiwa kubadilika,kubadili utamaduni wa kuhifadhi mazao yao kwani mabadiliko ya tabia nchi yameondoa utaratibu wa zamani ambao ulikuwa imara, alisema Clepine ambaye kitaaluma ni mkemia.Alisema wakulima kama wa Manyara walikuwa na mazoea ya kuweka mahindi yao nje kutokana na kanuni za mvua na pia hawakuwa na shida ya kuyaweka ndani, lakini kwa sasa mvua zinanyesha hata muda ambao sio, watu hawa lazima wawe na vihenge alisema au la watakuwa na shida ya sumu kuvu.  <topic>: kitaifa 